
Hrvatski zavod za javno zdravstvo 
Zagreb, 12. ožujak 2021. 


Kontinuirano cijepljenje svim dostupnim cjepivom uključujući cjepivo proizvođača AstraZeneca 
kao javnozdravstveni prioritet 


Vezano uz pojavu informacija o slučajevima stvaranja krvnih ugrušaka i obustavljanju cijepljenja 
ovim cjepivom u nekoliko zemalja članica Europske unije iz predostrožnosti, želimo izvijestiti da 
prema izvješću Povjerenstva za ocjenu rizika na području farmakovigilancije pri Europskoj agenciji 
za lijekove (EMA): 


Y nema uzročno-posljedične povezanosti između primjene cjepiva COVID-19 Vaccine 
AstraZeneca i poremećaja zgrušavanja, 

Y korist primjene predmetnog cjepiva nadmašuju rizike 

Y cjepivo se treba nastaviti primjenjivati. 


Nije utvrđena uzročno-posljedična povezanost poremećaja zgrušavanja i cijepljenja: 


Povodom smrtnog ishoda jedne osobe u Austriji zbog višestruke tromboze (stvaranje krvnih 
ugrušaka u krvnih žilama) te razvoja plućne embolije nakon cijepljenja sa AstraZencinim cjepivom 
u druge osobe, Europska agencija za lijekove (EMA) je po žurnom postupku pokrenula pregled 
postojeće te zatražila dostavu dodatne dokumentacije od strane proizvođača. 


S obzirom da tromboembolijski događaji, uključujući i duboku vensku trombozu, nisu navedeni kao 
moguće nuspojave u odobrenim dokumentima o cjepivu koji sadrže informacije o nuspojavama iz 
provedenih kliničkih ispitivanja te cijepljenja u široj populaciji, ovi poremećaji zgrušavanja krvi 
shvaćeni su kao sigurnosni signal tj. informacija o novom ili nepotpuno dokumentiranom štetnom 
događaju koji je potencijalno uzrokovan lijekom i koji zahtijeva daljnju istragu. 


Hitni postupak procjene detektiranog sigurnosnog signala provodi Povjerenstvo za ocjenu rizika na 
području farmakovigilancije (PRAC) pri Europskoj agenciji za lijekove. PRAC će nastaviti ocjenu 
tromboembolijskih događaja uz primjenu predmetnog cjepiva. 

Trenutno dostupne informacije ukazuju da broj tromboembolijskih događaja u cijepljenih osoba 
nije veći od broja koji je zabilježen u općoj populaciji. Tako je do 10. ožujka 2021. godine 
prijavljeno 30 slučajeva tromboembolijskih događaja na približno 5 milijuna ljudi cijepljenih 
cjepivom COVID-19 Vaccine AstraZeneca u Europskom gospodarskom prostoru (EGP), što je 
značajno manje od očekivanog broja tromboembolija u općoj populaciji koje se dogode neovisno o 
cijepljenju. 

Stoga je preliminarna ocjena Povjerenstva da korist primjene predmetnog cjepiva i dalje 
nadmašuje rizike te se za vrijeme trajanja ocjene cjepivo može nastaviti primjenjivati. Naime, 
poremećaji zgrušavanja su vrlo rano tijekom pandemije prepoznati kao opasan i prognostički vrlo 
nepovoljan događaj tijekom same bolesti COVID-19, koji je nerijetko povezan i sa smrtnim 
ishodom. Odbijanjem cjepiva kod kojeg nije potvrđena uzročno-posljedična povezanost sa 
tromboembolijskim događajima u pandemijskim uvjetima osobe, naročito one koje pripadaju 
prioritetnim skupinama za cijepljenje, se izlažu povećanom riziku zaražavanja i obolijevanja od 
COVID-19, sa svim popratnim komplikacijama, uključujući i razvoj tromboza i embolija. 


Spomenute osobe u Austriji cijepljene su serijom ABV5300 cjepiva, pa su one države koje imaju 
istu seriju iz predostrožnosti privremeno zaustavile cijepljenje, dok se ne isključi uzročno- 
posljedična povezanost ovih događaja. Navedena serija nije stavljena u promet u Republici 
Hrvatskoj, no iz predostrožnosti je istragom obuhvaćena serija ABV3025 koja je dostupna u RH. 
Prema navodima HALMED-a, preliminarna istraga pokazuje da nema odstupanja od dobre 
proizvođačke prakse koja bi mogla utjecati na kakvoću predmetnih serija cjepiva. 


Kao što su prenijeli mediji, Svjetska zdravstva organizacije se također oglasila s tvrdnjom da nema 
opravdanja za prestanak cijepljenja cjepivom tvrtke AstraZeneca jer da nema utvrđene uzročno- 
posljedične povezanosti između tromboembolije i cijepljenja. 


Praćenje nuspojava: 


Sva cjepiva protiv COVID-19 podvrgnuta su tzv. pojačanom praćenju kao zakonski propisanom 
načinu praćenja sigurnosti svakog novog lijeka (cjepiva) koji je odobren za stavljanje u promet. U 
sklopu pojačanog praćenja prikupljaju se prijave sumnji na nuspojave koje analizira i ocjenjuje 
zajedničko Povjerenstvo HALMED-a i HZJZ-a. Nuspojave na cijepljenje, kao i na druge lijekove 
mogu prijaviti liječnici koji provode cijepljenje na obrascu HALMED-u i HZJZ-u, a također mogu 
prijaviti i građani odnosno osobe koje su se cijepile putem online obrasca na internetskim 
stranicama HALMED-a. 


Hrvatsko iskustvo u cijepljenju protiv COVID-19: 


Prema preliminarnim podacima iz baze eCEZDLIH&eCIJEPIH u Hrvatskoj je do 11. ožujka utrošeno 
84.581 doza cjepiva AstraZeneca, 178.377 cjepiva — Pfizer-BioNTech te 23.063 doza cjepiva 
Moderna. U Hrvatskoj je do 12. ožujka 2021. godine zabilježeno 1.408 prijava sumnji na nuspojave 
cjepiva čemu se više podataka može pronaći na poveznici: 

https://www.halmed.hr/COVID-19/Kako-prijaviti-sumnju-na-nuspojavu/Podaci-o-zaprimljenim- 
prijavama-sumnji-na-nuspojave-cjepiva-protiv-bolesti-COVID-19/ 


Do sada u Hrvatskoj nije zaprimljena niti jedna prijavu sumnje na nuspojavu sa smrtnim ishodom 
za koju je utvrđena uzročno-posljedična povezanost s cijepljenjem cjepivima protiv bolesti COVID- 
19. Zabilježena je jedna prijava plućne embolije sa smrtnim ishodom u 91-godišnje osobe koja je 
vremenski povezana s primjenom cjepiva COVID-19 Vaccine AstraZeneca, međutim iz trenutačno 
dostupne medicinske dokumentacije nije moguće ocijeniti uzročno-posljedičnu povezanost s 
cijepljenjem. Zatražena je dodatna dokumentacija kako bi se mogla ocijeniti uzročno-posljedična 
povezanost između primjene cjepiva i smrtnog ishoda. 


S obzirom na sve navedeno, u Hrvatskoj je neophodno kontinuirano nadalje provoditi cijepljenje 
cjepivom proizvođača AstraZeneca, kao i proizvođača Moderna i Pfizer, sukladno Planu 
cijepljenja. 

